«Зэ уадыгэну сыт и уасэ!»
Анэдэлъхубзэм, Адыгэ тхыбзэм я махуэхэр ди республикэм Iэтауэ щагъэлъапIэ. Налшык къалэ дэт гимназие №14-м абы теухуа пшыхь дахэ щрагъэкIуэкIащ, «Зэ уадыгэну сыт и уасэ!» фIэщыгъэм щIэту. Зэхыхьэр къызэригъэпэщащ зи IэщIагъэм хуэIэижь, адыгэбзэмрэ литературэмрэ илъэс 25-рэ хъуауэ езыгъэдж Хьэмырзэ Заретэ.
Адыгэ лъэпкъым, бзэм и тхыдэм и къежьапIэ хъуамрэ абы телэжьа ди узэщIакIуэхэмрэ ятеухуа псалъэмакъ купщIафIэкIэ пшыхьыр ирашэжьащ 8-нэ классым щеджэхэу Щоджэн Тамерланрэ Табыщ Астемыррэ. Уадыгэным Iуэхугъуэ куэд къызэрызэщIиубыдэм тепсэлъыхьащ ныбжьыщIэхэр.
Зэхыхьэр дахэу зэхэухуэнат. Ди усакIуэхэм я IэдакъэщIэкIхэм гъэхуауэ къеджащ Жэмыхъуэ Элинэ, Мысостышхуэ Айдемыр, Тхьэзэплъыж Анатолэ, Гуэщокъуэ ФатIимэ, Шэрджэс Азэмэт, нэгъуэщIхэри. Уи гур ихьэхурт ДзыхьмыщI Санэ игъэзэщIа «Си Мурадин» цIыхубэ уэрэдым. Къэзанокъуэ Жэбагъы и жыIэгъуэхэм зэпадзыжу къеджащ Къардэнхэ Стеллэрэ Оксанэрэ. Адыгэ фащэм дахэу тепсэлъыхьащ Абазокъуэ Малик.
9-нэ, 10-нэ классхэм я еджакIуэхэм ягъэуват ЩоджэнцIыкIу Алий и «Къамботрэ Лацэрэ» романым щыщ пычыгъуэ. Абы екIуу щыджэгуащ Мэрзей Дианэ, Джыбыл Элинэ, Къардэн Элинэ, Балъкъыз Миланэ, Щхьэныкъуэ Iэминэ, Къущхьэ Астемыр, Темрокъуэ Аслъэнбэч сымэ.
КърихьэлIахэм щIэщыгъуэ ящыхъуат 8-нэ классым щIэс Сэбан Инал сапэхэтIэ ищIу къызэрыфар. Пшыхьым кърихьэлIа псори абы екIуу сэхэр зэригъэIэрыхуэм итхьэкъуат, хэбгъэзыхьмэ, залым щIэсхэр къэтэджауэ абы Iэгу хуеуэрт.
Ди лъэпкъым къыхэкIа цIыху цIэрыIуэхэм ятеухуа презентаци егугъуу ягъэхьэзырат еджакIуэхэм — адыгэхэм щэджащэ куэд дызэриIэр, щIалэгъуалэр абыхэм яхуэфащэу къэхъун зэрыхуейр къагъэлъэгъуащ.
— СыщогуфIыкI икIи срогушхуэ адыгэбзэм, адыгэ хабзэм епха дауэдапщэхэм ди сабийхэр фIыуэ зэрыщыгъуазэм. Ар зи фIыгъэр адыгэбзэмрэ литературэмрэ езыгъэджхэрщ, — жиIащ гимназием и унафэщI Жамборэ Риммэ. — Мыпхуэдэ пшыхь дахэхэр щIэхщIэхыурэ егъэкIуэкIын хуейщ. Сэ гу лъыстащ еджакIуэхэм яфIэфIу, ягухэр хэхъуэу Iуэхум зэрыхэтым. Сынывохъуэхъу фефIакIуэ зэпыту, нобэ хуэдэу фыгуфIэу, фыгушхуэу фыпсэуну.
Ди адыгэбзэр зэрыдахэр, сыт хуэдэ гупсысэри къызэрырипIуэтэфынур иджыри зэ хьэкъ тщащIу, Iуэхум хэта псоми гукъыдэжрэ дэрэжэгъуэрэ къыдату зэхыхьэр екIуэкIащ.
Пшыхьыр зыхуащIыжащ адыгэ джэгу дахэкIэ.
ШУРДЫМ Динэ.
